ለብርቱዎች ብርታት-የዩኒቨርሲቲው ድጋፍ
በዲላ ዩኒቨርሲቲ ሰመራ ካምፓስ ውስጥ ተገኝቻለሁ። የከፍተኛ ትምህርት ተቋሙ የሚሰራቸውን ስራዎች ስመለከት በግቢው ውስጥ ከሚከናወኑ ተግባራት መካከል ባለተሰጦ ተማሪዎችን የሚያግዝ አንድ ማእከል ትኩረቴ ሙሉ ለሙሉ ወሰደው።በኢንዱስትሪ ግንኙነትና ቴክኖሎጂ ሽግግር ህንፃ ውስጥ ባሉ በርካታ ክፍሎች ውስጥ በቡድን በቡድን የተከፈሉ ተማሪዎች በምርምር ስራዎች ላይ ተጠምደዋል። የግል ክህሎታቸውን ተጠቅመው የፈጠራ ስራ ነው የሚያከናውኑት። የክፍሉ ፀጥታ እና ምቹ መሆን ከተሟላው መሳሪያ ጋር ተዳምሮ የልጆቹን የፈጠራ ስራ ያልተገደበ እንዲሆን እገዛ የሚያደርግ ነው።ፋይዛ መሀመድ የዲላ ዩኒቨርሲቲ የኮምፒውተር ሳይንስ ተማሪ ነች። ማእከሉ በሚያቀርብላት ያልተገደበ የኢንተርኔት ድጋፍ ታግዛ ዓለም አቀፍ የኦንላይን ትምህርቶችን ከዋናው ትምህርቷ ጎን ለጎን ታስኬዳለች። ይህም አዲስ እየተገበረችው ላለችው የፈጠራ ፕሮጀክት እገዛ እያደረገላት እንደሆነ ትናገራለች።‹‹የጂሜል መልዕክት መላላኪያን ለማዘመን እየሰራሁ ነው። እኔ የምሰራው መተግበሪያ መልዕክት በተፈለገው የሰአት ገደብ ለተቀባዩ እንዲደርስ ለማድረግ ነው›› የምትለው ተማሪ ፋይዛ፤ ዩኒቨርሲቲው የፈጠራ ሃሳቧ እውን እንዲሆን ትልቅ እገዛ እያደረገላት መሆኑን ትገልጻለች። ይህ ድጋፍም እውቀቷን ከማሻሻል አልፎ ያልተገደበ የፈጠራ ክህሎት ላይ እንድትሰማራ አግዟታል።ሄለን ጎሉ በዲላ ዩኒቨርሲቲ የኮምፒውተር ሳይንስ ሁለተኛ ዓመት ተማሪ ነች። እርሷም እንደ ፋይዛ በዚህ ማእከል ውስጥ ተጠቃሚ ናት። በዋናነትም ጠቋሚ የኢንተርኔት መተግበሪያ ለመፍጠር እየሰራች ትገኛለች። የዚህ መተግበሪያ ዋና ዓላማ የሴቶች የወር አበባ ከመምጣቱ በፊት እና በሚመጣ ጊዜ አስቀድሞ ምልክት በመስጠት ቅድመ ጥንቃቄ እንዲያደርጉ የሚያስችል ነው። ከዚህ በተጨማሪ ምን አይነት የህመም መከላከያ ዘዴዎች መጠቀም እንደሚኖርባቸው ምክረ ሃሳብ የሚያስቀምጥ መሆኑንም ትገልፃለች።‹‹ በዋናነት በዩኒቨርሲቲ ውስጥ ለሚገኙ ሴቶች ነው እየሰራሁ ያለሁት። ከእነሱ ውጪ የስማርት ስልክ ተጠቃሚ ለሚሆኑ ሁሉ ያገለግላል›› የምትለው ተማሪ ሄለን ዩኒቨርሲቲው ይህ ሃሳቧ እውን እንዲሆን የሚያስፈልጉ ድጋፎች እያደረገላት ነው። ይሄ እገዛ የፈጠራ ክህሎት ያላቸውን ተማሪዎች የሚያበረታታ በመሆኑ በሁሉም ቦታዎች ተግባራዊ መሆን ይገባዋል ትላለች።እያሱ ብርሃኑ ደግሞ በዚያው ዩኒቨርሲቲ የኤሌክትሪካል ኢንጂነሪንግ የሶስተኛ ዓመት ተማሪ ነው። የፈጠራ ተሰጦ ያለውና የማእከሉ አባል ነው። እርሱ እንደሚለው በማእከሉ ውስጥ የተለየ የኢንተርኔት እና የተለያዩ ቁሳቁሶች ድጋፍ ይደረግለታል። ይህ ደግሞ ወደ ፊት ለሚያስበው የፈጠራ ስራ ትልቅ አቅም ፈጥሮለታል።‹‹ባህላዊ የሙዚቃ መሳሪያዎችን ወደ ሶፍትዌር በመቀየር ኮምፒውተራይዝድ ለማድረግ እየሰራሁ ነው›› የሚለው ተማሪ እያሱ፤ ማንኛውም አቀናባሪ ስቱዲዮ ውስጥ ቁጭ ብሎ በቀላል መንገድ ሙዚቃን እንዲሰራ የሚያግዝ እንደሆነ ያስረዳል። ወደ ማእከሉ ከመግባቱ በፊትና ከገባ በኋላ በርካታ ፕሮጀክቶች ላይ እየሰራ እንደሆነም ገልጿል። የፈጠራ ሙከራው እውን እንዲሆንም በልዩ ሁኔታ በማእከሉ እገዛ እየተደረገለት እንደሆነም አልሸሸገም።ሌላኛው የኤሌክትሪካል የሶስተኛ ዓመት ተማሪውና የማእከሉ ተጠቃሚ ወጣት ሚኒሊክ እሸቱ ነው። በማእከሉ የኢንተርኔት፣ቁስ እንዲሁም ልዩ የእውቀት ድጋፍ እየተደረገላቸው እንደሆነና በዚህም ደስተኛ መሆኑን ይናገራል። አሁን ላይ አይነ ስውሮችን በልዩ ሁኔታ የሚያግዝ መነፅር ‹‹በአርተፊሻል ኢንተለጀንት›› ቴክኖሎጂ ታግዞ ለመፍጠር ጥረት እያደረገ መሆኑንም ይገልፃል።‹‹በአገር ውስጥ ይህን መሰል የፈጠራ እንቅስቃሴ የለም። በቀሪው ዓለምም ቢሆን ጅምሮች ነው ያሉት›› የሚለው ሚኒሊክ ፈጠራውን እውን ለማድረግ በማእከሉ ስኬታማ ስራዎችን እያከናወነ መሆኑን ነግሮናል።ቢኒያም እሸቱ የዲላ ዩኒቨርሲቲ ኢንዱስትሪ ግንኙነትና ቴክኖሎጂ ሽግግር ዳይሬክተር ናቸው። እንደ እርሳቸው ገለፃ ዳይሬክቶሬቱ የፈጠራ ችሎታ ያላቸውን ተማሪዎች የሚያበረታታና የሚደግፍ ነው። ማእከሉ የተቋቋመበት ዋና አላማም ልዩ ተሰጦና ፍላጎት ያላቸውን ተማሪዎች ለመደገፍና የሚፈለገው ስኬት ላይ እንዲደርሱ ለማገዝ እንደሆነ ይናገራሉ። ለዚህ እንዲረዳቸውም ለተማሪዎቹ የተለያየ የስልጠና እድል እንደሚመቻች ይገልፃሉ።‹‹ተማሪዎች የፈጠራ ስራቸውን በፕሮጀክት ይቀርፃሉ›› የሚሉት ዳይሬክተሩ ሃሳቦቻቸው እውን እንዲሆኑ ዩኒቨርሲቲውም ሆነ ዳይሬክቶሬቱ ልዩ ድጋፍ እንደሚያደርግላቸው ይገልፃሉ። በዚህም አመርቂ ውጤት አይተዋል። በተለይም በኢንፎርሜሽን ቴክኖሎጂው ዘርፍ ሙያዊ ድጋፍ ተደርጎላቸው መተግበር የሚችሉ መሆኑን በተለያዩ ተቋማት ባለሙያዎች ተገምግመው ተረጋግጧል ብለዋል።አዲስ ዘመን የካቲት 16/2012ዳግም ከበደ